Iluminazion publiche: i lavôrs di potenziament a van indevant
A partissin cheste setemane i lavôrs su 14 viis citadinis
Dentri di trê mês a saran metûts plui di 300 ponts di lûs cun lampadis di ultime gjenerazion
Publicât: 23|03|2010
Di: Udinè e-magazine del Comune di Udine
E partirà cheste setemane la ultime part dal prin lot di lavôrs di potenziament de iluminazion publiche in citât. L’intervent, li che la aministrazion comunâl e invistìs 600 mil euros, al rivuardarà 14 viis citadinis: Battistella, Bernardinis, Bertoli, Bidernuccio, Bison, Bufalini, Colussi, D’Artegna, Monte Grappa, Monte Nero, Monte San Marco, Orologio, Tartagna, Tiepolo. In totâl, dentri dai 30 di Mai dal 2010, a vignaran metûts 165 ponts di lûs cun lampadis a sodi a alte pression. Al va indevant in paralêl, intant, l’intervent pal secont lot, che al interesse 17 stradis de zone Nord de citât: Alba, Caposile, Cuneo, del Tiglio, Emilia, Gorizia, Liguria, Medea, Monte Lussari, Monte Mangart, Monte San Gabriele, Monte sei Busi, Oslavia, Romagna, Timavo, Toscana e Vat. In chestis viis e je previodude la sostituzion di altris 144 ponts di lûs, par un invistiment complessîf di plui o mancul 370 mil euros.
“In plui di miorâ la sigurece stradâl – al sclarìs l’assessôr pe Mobilitât Enrico Pizza – cun chest intervent o otignìn ancje obietîfs di sostignibilitât. Chest parcè che o metarìn lampadis di ultime gjenerazion a alt sparagn energjetic e cuntun orientament che al puarte a ridusi l’incuinament luminôs”. Di fat, lis lampadis sostituidis, a son a sodi a alte pression, cuntune potence che e va dai 70 ai 150 watt ognidune. I implants gnûfs, che a cjaparan il puest dai vecjos ferâi a lampadis fluoressentis e a vapôrs di mercuri, a permetaran ancje di ridusi il flus luminôs e, di consecuence, la potence assorbide intes fassis orariis cun mancul trafic. Ma i gnûfs ponts di lûs a permetaran une prestazion miôr e al timp stes un sparagn energjetic notevul. Il totâl de potence assorbide dal implant di iluminazion di cumò e je di 15.490 W, intant che chel gnûf al sarà di 16.675 W. Cundut de incressite, però, par efiet de gnove tipologjie di lampadis e de riduzion dal flus luminôs, si oten un sparagn di 17.471 kWh intun an.
“Un mût eficaç – al conclût Pizza – par coniugâ sigurece, sostignibilitât ambientâl e sparagn economic par ducj i citadins. Al va sotlineât ancje il fat che intun periodi di crisi economiche tant che chê che o sin daûr a vivi, il Comun al invistìs risorsis economichis pe esecuzion di tantis oparis, creant cussì oportunitâts di lavôr par cetantis personis e metint in moviment la economie no dome relative al lavôr singul, ma a dut l’indot”.
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn